SKRIFTLIG FORESPØRGSEL E-4020/00

af Charles Tannock (PPE-DE), Martin Callanan (PPE-DE), Nirj Deva (PPE-DE), Den Dover (PPE-DE), Jacqueline Foster (PPE-DE), Christopher Heaton-Harris (PPE-DE), Roger Helmer (PPE-DE), Bashir Khanbhai (PPE-DE), Timothy Kirkhope (PPE-DE), Neil Parish (PPE-DE) og Geoffrey Van Orden (PPE-DE) til Kommissionen

(21. december 2000)

Om: Vægt og måleenheder

Har Kommissionen kendskab til, at to tjenestemænd for handelsnormer og to politibetjente tidligere på året rettede henvendelse til en grønthandler i Sunderland, Steve Thoburn, og meddelte ham, at det var imod loven, at han solgte sine varer i britiske måleenheder (pund og ounces) frem for at anvende det metriske system. De beslaglagde hans britiske vægte, og hr. Thoburn modtog senere en tilsigelse til at møde i retten med den begrundelse, at han havde overtrådt de bestemmelser, som trådte i kraft den 1. januar 2000, hvorefter Storbritannien skal overholde EU's direktiver om måleenheder.

Kommissionen bedes redegøre for, hvorfor det efter dens opfattelse skal være ulovligt for handlende at sælge deres varer i britiske måleenheder, og om det skyldes, at Kommissionen mener, at det er nødvendigt at gennemføre et fælles marked. Kommissionen bedes ligeledes redegøre for, hvorfor et fælles marked (i modsætning til en fælles økonomi) inden for Den Europæiske Union kræver, at de britiske måleenheder i forbindelse med salg af varer i løsvægt afskaffes?

Kommissionen bedes endvidere oplyse, om den går ind for de britiske myndigheders fremgangsmåde, idet de retsforfølger en mand, som både respekterer sit lands traditioner og tilbyder sine kunder en service, som de efter hans opfattelse ønsker. Kommissionen bedes endvidere oplyse, om den britiske regering ikke bør retsforfølge grønthandlere, der kun sælger varer i britiske måleenheder, og om Kommissionen agter at forelægge sagen for Domstolen, eller om den vil anvende de beføjelser, som den har fået overdraget af Domstolen (sag 87/89 (1990) Samling af Domstolens afgørelser I 1981) til ikke at gøre dette?

Endelig bedes Kommissionen bekræfte, at den accepterer, at artiklerne vedrørende supplerende angivelser i EU's direktiver om måleenheder betyder, at det er lovligt for handlende, der sælger varer i løs vægt i Det Forenede Kongerige, samtidig at angive priserne i både britiske og metriske måleenheder i det mindste indtil 2009?

Svar afgivet af Erkki Liikanen på Kommissionens vegne

(27. februar 2001)

Kommissionen er ikke bekendt med hr. Thoburn's tilfælde.

Det ærede parlamentsmedlem henviser til to elementer i fællesskabsretten vedrørende måleenheder.

Det første element er overgangen til metersystemet, der indledtes i Det Forenede Kongerige i 1960'erne, inden tiltrædelsen til Fællesskabet. Metersystemet er aftalt under SI-systemet. De fleste lande i verden, herunder også medlemsstaterne, anvender metersystemet, med USA som vigtigste undtagelse, omend USA også er medlem af SI. Beslutningen om implementering af et fælles målesystem i Fællesskabet blev truffet af medlemsstaterne i 1971, 1980 og 1989. Det Forenede Kongerige var fuldt ud enig med denne beslutning. På grund af den særlige situation i Det Forenede Kongerige og Irland besluttede man imidlertid at indføre metersystemet gradvist i henhold til en detaljeret tidsplan. For så vidt angår de sidste elementer, herunder varer, der sælges i løs vægt, fastsattes overgangsperioden til slutningen af 1999, hvormed detailhandlerne i Det Forenede Kongerige og Irland har rådet over 20 år til at gennemføre denne tilpasning. Fra denne dato skal alle produkter, der sælges, være forsynet med angivelser i henhold til metersystemet.

Hvorvidt andre angivelser er tilladte er et andet spørgsmål. I denne forbindelse er det i henhold til Fællesskabets relevante direktiver tilladt at foretage dobbeltangivelse mindst 2009, sådan at alle lande i verden kan tilpasse sig SI-systemet uden afbrydelse af samhandelen.

Det påligger de nationale myndigheder at sikre, at nationale love, der gennemfører fællesskabsbestemmelser, overholdes på en passende måde.